b"\n_START_ARTICLE_\nRosa Rossi\n_START_SECTION_\nFormaci\xc3\xb3 i activitat professional\n_START_PARAGRAPH_\nCurs\xc3\xa0 els estudis de Filologia Hisp\xc3\xa0nica a la Universitat de N\xc3\xa0pols Frederic II. Conegu\xc3\xa9 aleshores Giulia Adinolfii, a partir de la qual al cap dels anys establiria contacte amb Barcelona i amb la literatura hisp\xc3\xa0nica. Tamb\xc3\xa9 en aquella \xc3\xa8poca aprofund\xc3\xad en la seva ideologia comunista, marxista i feminista i des d'aquesta perspectiva intel\xc2\xb7lectual estudi\xc3\xa0 la literatura, i introdu\xc3\xad les nocions de difer\xc3\xa8ncia i de g\xc3\xa8nere en l'an\xc3\xa0lisi textual._NEWLINE_Va ser catedr\xc3\xa0tica de Llengua i Literatura Espanyola a la Universit\xc3\xa0 degli Studi Roma Tre. Destaquen els seus estudis sobre Cervantes, Joan de la Creu i Teresa de Jes\xc3\xbas; publicats en  itali\xc3\xa0 i alguns tradu\xc3\xafts despr\xc3\xa9s a l'espanyol. Les seves publicacions comencen amb l'assaig Esperienza interiore e storia nell'autobiografia di Teresa d'Avila. En el perfil biogr\xc3\xa0fic que tra\xc3\xa7\xc3\xa0 sobre Teresa de Jes\xc3\xbas reconstrueix la g\xc3\xa8nesi dels textos d'una dona del segle XVI que gosa escriure i que, a m\xc3\xa9s, amb el que escriu escandalitza. De Cervantes en fa una relectura original, basada en l'exploraci\xc3\xb3 dels mecanismes que guien la personalitat complexa d'aquest escriptor. De Joan de la Creu n'estudia no nom\xc3\xa9s la poesia sin\xc3\xb3 tamb\xc3\xa9 la prosa, menys coneguda, i el considera un personatge no patriarcal, enemic del poder d'uns i altres i en certa manera marginat, ignorat. En totes tres figures Rossi ha reconegut l\xe2\x80\x99ess\xc3\xa8ncia rebel i ha denunciat una cultura que els ha redu\xc3\xaft a les regles establertes pel poder. Ha estudiat tamb\xc3\xa9 altres autors, com Rafael S\xc3\xa1nchez Ferlosio, Maria de Cazalla..._NEWLINE_Va escriure tamb\xc3\xa9 Le parole delle donne, un estudi del llenguatge sota el prisma dels rols sexuals. Va publicar una Breu storia della letteratura spagnola; i tamb\xc3\xa9 dues novel\xc2\xb7les \xe2\x80\x93Una visita di primavera (1979) i L'ultimo capitolo (1984)\xe2\x80\x93 i un recull de contes. L'\xc3\xbaltim llibre de Rossi, Le estasi laiche di Teresa d'Avila. Psicoanalisi, misticismo e altre esperienze culturali a confronto, constitueix una conversa de dos amics: Rossi, experta en m\xc3\xadstics, i Doriano Fasoli, expert en psicoan\xc3\xa0lisi, que aborden el tema profund de l\xe2\x80\x99espiritualitat en un m\xc3\xb3n transtornat._NEWLINE_Obtingu\xc3\xa9 el premi Donna Citt\xc3\xa0 di Roma pel seu llibre Teresa d'Avila: biografia di una scrittrice."